 Na MERCY KOSKEI POLISI kutoka eneo la Nuno Kaunti ya Garissa wamenasa bunduki na risasi kutoka kwa washukiwa wanne wa uhalifu waliokamatwa siku ya Jumapili. Wanne hao Yussuf Gure ,40, Ali Farah Dagane,39, Ahmed Mohamed Gedi, 29 na Abdullahi Ali Omar, 38, walinaswa kufuati oparesheni ya maafisa wa usalama. Katika Opareshini hiyo iliyofanywa na maafisa kutoka kambi ya kitengo cha boda, waliweza kunasa bunduki nne aina ya AK-47, risasi zaidi ya mia tano, panga, mavazi ya kijeshi na silaha zingine kutoka kwa wahalifu hao. Kulingana na taarifa ya Idara ya Upelelezi wa Jinai na Uhalifu (DCI), msako huo ulifuatia ripoti ya ujasusi kutoka kwa umma walioelezea polisi wa kambi ya Modika kuwa wanne hao walikua waendesha gari la aina ya Probox lenye nambari ya usajili KDL 610A. Polisi walisema kuwa wanne hao walikua wamevalia magwanda ya kijeshi na kila mmoja alikuwa amejihami na bunduki iliyokuwa na risasi kadhaa. Hii ni baada ya afisa msimamizi wa kambi ya polisi ya Modika aliwatuma maafisa wake kwenye eneo la tukio na baadaye kukamata wanne hao. “Maafisa wa usalama wameanzisha uchunguzi ili kubaini ni nini haswa wanne hao ambao walikuwa wamejihami na silaha hatari walikuwa wamepanga kutekeleza,” Gari hilo lilitwaliwa na polisi, huku washukiwa hao wakizuiliwa ili kufikishwa kortini mnamo Jumatano. “Kitengo cha polisi kingependa kuwashukuru wananchi waliotoa ripoti na wanne hao kukamatwa. Watafikishwa mahakamani kujibu mashtaka,” DCI ilielezea.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  